Ме́сяца ма́рта в 1-й день

Преподобному́чениц А́нны и Матро́ны (Мака́ндиных) Алекси́евских

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры, глас 5.

Подо́бен: Ра́дуйся:

Ра́дуйся, свята́я оби́теле Алекси́евская,/ но́выя засту́пницы на Небесе́х обре́тши,/ я́же вку́пе с преподо́бным Алекси́ем, челове́ком Бо́жиим,/ мо́лят о нас Влады́ку Христа́./ Те́мже, воспева́юще их свято́е торжество́,/ припаде́м к ним с ве́рою и любо́вию,// утеше́ния и ми́лости прося́ще.

Ра́дуйтеся, преподо́бныя Иулиани́е и Евпракси́е,/ оби́тели Алекси́евския нача́льницы,/ ви́дяща ча́да ва́ша духо́вная доброде́тельми сия́ющая,/ сия́ бо страда́ний не убоя́вшяся,/ пред богобо́рцы Христа́ дерзнове́нно испове́даша,/ и, да́же до сме́рти ве́рны Ему́ пребы́вша,// му́ченических венце́в сподо́бишася.

Ра́дуйся, святы́х жен сосло́вие,/ прие́мших в небе́сный лик две сестре́ свои́,/ преподобному́ченицы А́нну и Матро́ну,/ я́же, ми́ро доброде́телей Жениху́ Христу́ прине́сша/ и слеза́ми покая́ния стопы́ Его́ омы́вша,/ нетле́нною красото́ю доброде́телей украси́шася./ Та́же, моли́твою страда́ния превозмо́гша/ и горе́ сердца́ возвы́сивша,/ позна́ша ра́дость Креста́/ и яви́шася прича́стницы Па́схи нетле́нныя// в невече́рнем дни Ца́рствия Бо́жия.

Ра́дуйся, земле́ Влади́мирская,/ покро́вом Богома́тере осене́нная,/ издре́вле уго́дники святы́ми просла́вленная,/ в после́дняя же ле́та но́выя му́ченицы в себе́ возрасти́вшая,/ ти́и бо, я́ко цве́ти кра́снии,/ в тебе́ ди́вно прозябо́ша,// украси́вше всю зе́млю Ру́сскую.

Ра́дуйтеся, преподобному́ченицы А́нно и Матро́но,/ ве́ры правосла́вныя побо́рницы,/ к Бо́гу о нас те́плыя хода́таицы,/ еле́ем чистоты́ испо́лненныя/ и кро́вию страда́ния ри́зы своя́ обагри́вшия,/ вы бо о́бщницы му́дрым де́вам бы́сте/ и в черто́зех све́тлых всели́стеся./ И ны́не моли́те о святе́й оби́тели ва́шей// и душа́м на́шим испроси́те ве́лию ми́лость.

Сла́ва, глас 4:

Всевы́шний Влады́ко,/ в Тро́ице сла́вимый и покланя́емый,/ уще́дри ны благоприя́тными мольба́ми но́вых му́чениц Твои́х,/ пред мучи́тели дерзнове́нно испове́давших Тя,/ Еди́наго и́стиннаго Бо́га,/ и Твое́, Сы́не Бо́жий,// неизрече́нное от Ма́тере Де́вы спаси́тельное воплоще́ние.

И ны́не, Богоро́дичен: И́же Тебе́ ра́ди:

Вход. Проки́мен дне. И чте́ния три му́ченическая.

На лити́и стихи́ры, глас 4:

Добро́тою благоче́стия/ украси́вша себе́, му́ченицы святы́я,/ в ри́зу спасе́ния одея́стеся/ и, страда́ния похвало́ю увенча́вшася,/ в селе́ния Небе́сная всели́стеся,/ иде́же ны́не мо́литеся о святе́й оби́тели ва́шей// и о почита́ющих вас любо́вию.

Сла́ва, глас то́йже:

Сле́зы по́стническия и ми́ро крове́й/ мно́гою ве́рою и любо́вию Христу́ принесли́ есте́,/ преподобному́ченицы всечестны́я,/ и ны́не дерзнове́ние и́мате/ моли́тися об оставле́нии грехо́в на́ших,// прося́ща нам ве́лия ми́лости.

И ны́не, Богоро́дичен:

Жезл си́лы стяжа́вше,/ Крест Сы́на Твоего́, Богоро́дице,/ тем побежда́ем врага́ собла́зны,// любо́вию Тя непреста́нно велича́юще.

На стихо́вне стихи́ры, глас 8:

А́гницы слове́сныя,/ на па́жити Христо́вой упа́сшася/ и Го́споду Пастыренача́льнику ве́рность сохрани́вша,/ любо́вию к Нему́ уязви́стеся/ и я́ко же́ртвы прия́тныя Бо́гу принесо́стеся./ Его́же моли́те, страстоте́рпицы всехва́льныя,// во е́же спасти́ся нам.

Стих: Ди́вен Бог во святы́х Свои́х,// Бог Изра́илев.

Прииди́те, лю́дие,/ восхва́лим Го́спода на ме́сте сем,/ иде́же преподо́бныя сестры́ на́ша А́нна и Матро́на/ посреде́ со́нма новому́чеников Бу́товских просия́ша,/ разгоня́юща мрак нощны́й, а́ки луча́ми со́лнечными.// Тех моли́твами, Христе́ Бо́же,/ спаси́ ду́ши на́ша.

Стих: Приведу́тся Царю́ де́вы// в весе́лии и ра́довании.

Преподо́бныя А́нно и Матро́но,/ земли́ на́шея засту́пницы,/ вы житие́м многотру́дным Го́спода просла́вивша/ и ра́зум духо́вный стяжа́вша,/ Жениху́ Христу́ Бо́гу соедини́стеся/ и, венцы́ побе́дныя от Него́ прии́мша,/ в черто́зех Небе́сных всели́стеся,// иде́же в ра́дости хвалу́ непреста́нно воспева́ете.

Сла́ва, глас 4:

Де́вство свое́ соблю́дша/ и благоче́стия свет в се́рдцы свое́м возже́гша,/ я́ко свети́льницы лучеза́рнии яви́стеся,/ преподобному́ченицы сла́вныя,/ и му́дрость свы́ше восприе́мша,/ му́ченически за Христа́ пострада́ли есте́./ Те́мже вас ублажа́ем, засту́пницы на́ша,// любо́вию па́мять ва́шу соверша́юще.

И ны́не, Богоро́дичен: При́зри на моле́ния:

Тропа́рь, глас 5:

Христа́ Го́спода Иису́са ве́рныя учени́цы,/ Це́ркве Ру́сския избра́нныя а́гницы,/ оби́тели Алекси́евския сла́во и украше́ние,/ преподо́бныя страстоте́рпицы А́нно и Матро́но,/ ле́гкое и́го и я́звы Его́ любо́вию нося́ща,/ ле́ствицею муче́ний к Нему́, я́ко Небе́сному Жениху́, востекли́ есте́,/ Его́же моли́те сохрани́ти в благоче́стии лю́ди земли́ Ру́сския// и спасти́ ду́ши на́ша.

НА У́ТРЕНИ

По 1-м стихосло́вии седа́лен, глас 4:

Го́споди, пра́ведныя любя́й и гре́шныя ми́луяй, поми́луй ны, па́дшия во глубину́ мно́жества прегреше́ний, предста́тельством святы́х преподобному́чениц А́нны и Матро́ны, пра́ведное житие́ свое́ страда́нием запечатле́вших.

Сла́ва, и ны́не, Богоро́дичен, глас то́йже:

Под кров Твой, Пречи́стая Де́во, прибега́ем, приими́ моли́твы на́ша и не преста́й моля́щи Человеколю́бца, спасти́ ду́ши на́ша.

По 2-м стихосло́вии седа́лен, глас 4:

Бога́тством тле́нным пренебре́гша, мирску́ю красоту́, преподо́бныя, оста́висте и, воздержа́нием житие́ свое́ украси́вша, напа́сти вра́жия победи́сте и свети́льницы ми́ру разу́мнии яви́стеся. Моли́теся, блаже́нныя, поми́ловати ду́ши на́ша.

Сла́ва, и ны́не, Богоро́дичен, глас то́йже:

Пресвята́я Де́во, предвари́ и изба́ви нас от враг ви́димых и неви́димых, и вся́каго преще́ния, Ты бо еси́ на́ша Засту́пница.

Велича́ние:

Велича́ем вас,/ страстоте́рпицы преподо́бныя ма́тери А́нно и Матро́но,/ и чтим честна́я страда́ния ва́ша,// я́же за Христа́ претерпе́ли есте́.

Псало́м избра́нный: Бог нам прибе́жище и си́ла:

Седа́лен, глас 4:

Ду́ши ва́ша кро́тостию украси́вша и тела́ я́звами муче́ния удобри́вша, Красне́йшему добро́тою, па́че сыно́в челове́ческих, предста́ли есте́, преподобному́ченицы честны́я, за Русь многострада́льную моля́щася.

Сла́ва, и ны́не, Богоро́дичен:

От А́нны пра́ведныя процве́тши, Де́во, родила́ еси́ Царя́ Христа́ и ра́дость ро́ду челове́ческому дарова́ла еси́. Сего́ ра́ди рождеству́ Твоему́ сра́дуются благочести́вых жен сосло́вие земли́ на́шея, ко́зни гони́телей сла́вно препобеди́вших.

Степе́нна, 1-й антифо́н, 4-го гла́са. Проки́мен, глас 4: Проидо́хом сквозе́ огнь и во́ду,// и изве́л еси́ ны в поко́й. Стих: Разже́гл ны еси́, я́коже разжиза́ется сребро́. Вся́кое дыха́ние: Ева́нгелие от Матфе́я, зача́ло 104.

По 50-м псалме́ стихи́ра, глас 6:

Днесь неве́сты Христо́вы,/ страстоте́рпицы А́нна и Матро́на сла́вныя,/ кровьми́ му́ченическими укра́шенныя,/ я́ко голуби́цы кро́ткия,/ криле́ поста́ и моли́твы иму́щия,/ в черто́г Небе́снаго Жениха́ возлете́вша,/ с ли́ки святы́х новому́чеников Це́ркве Ру́сския/ Престо́лу Бо́жию предстоя́т// и сла́вят Преве́чнаго Бо́га.

Кано́н, глас 8

Песнь 1

Ирмо́с: Пои́м Го́сподеви,/ прове́дшему лю́ди Своя́ сквозе́ Чермно́е мо́ре,// я́ко Еди́н сла́вно просла́вися.

Припе́в: Святы́я преподобному́ченицы А́нно и Матро́но, моли́те Бо́га о нас.

Приими́те пе́ние, А́нно и Матро́но благосла́вныя, от почита́ющих любо́вию по́стническия и му́ченическия по́двиги ва́ша.

От ю́ности ко Христу́ любо́вию пламене́вша, во оби́тель Алекси́евскую притекли́ есте́, да Еди́ному Бо́гу порабо́таете.

Преподо́бныя А́нно и Матро́но, иму́ща сердца́, моли́твою и слеза́ми очище́нная, по́двиг му́ченический смире́нно прия́сте.

Богоро́дичен: Тебе́ Предста́тельницу иму́ща, Пречи́стая, сла́вныя жены́, посто́м и страда́нием зми́еву держа́ву сокруши́вша, сла́ву Небе́сную обрето́ша.

Песнь 3

Ирмо́с: Ты еси́ утвержде́ние/ притека́ющих к Тебе́, Го́споди,/ Ты еси́ Свет омраче́нных,// и пое́т Тя дух мой.

Во Оте́честве земне́м, безбо́жием помраче́ннем, чу́жды яви́стеся, преподобному́ченицы сла́вныя, оба́че к защи́тнику оби́тели ва́шея, Алекси́ю, челове́ку Бо́жию, те́пле моли́твы возноси́ли есте́, да сподо́бит Госпо́дь Небе́сных оби́телей дости́гнути.

До́блественне Бо́гови порабо́тавша, пло́ти ва́ша со страстьми́ и похотьми́ распя́ли есте́, преподобному́ченицы святы́я, и ду́ши ва́ша любве́ ра́ди Христо́вы не пощади́ли есте́.

Страда́ньми и испове́данием Христа́, святы́я преподобному́ченицы, в селе́ния Небе́сная внидо́сте, те́мже сохраня́йте Русь Святу́ю, оте́чество ва́ше земно́е, в ми́ре и единомы́слии.

Богоро́дичен: Тебе́, Богороди́тельнице, предстоя́т честны́я жены́, поще́нием кре́пко подвиза́вшияся и му́жественне вра́га низложи́вшия.

Седа́лен, глас 2:

Но́выя страстоте́рпицы земли́ Ру́сския, му́ченически по́прище земно́е сконча́вшия и страда́ньми дерзнове́ние ко Го́споду стяжа́вшия, моли́теся Ему́, вас укре́пльшему, да и мы, егда́ на́йдет на ны час испыта́ния, му́жества дар Бо́жий восприи́мем.

Сла́ва, и ны́не, Богоро́дичен, глас 4:

Пресвята́я Де́во, огради́ и изба́ви нас от враг ви́димых и неви́димых, и от вся́каго зла, Ты бо еси́ на́ша Защи́тница.

Песнь 4

Ирмо́с: Услы́шах, Го́споди,/ смотре́ния Твоего́ та́инство,/ разуме́х дела́ Твоя́// и просла́вих Твое́ Божество́.

Алекси́ю, челове́ку Бо́жию, подража́вша, ми́ра и пло́ти мудрова́ния отверго́стеся и, в доброде́телех Христо́вых поуча́ющася, оби́тель ва́шу ди́вно украси́сте и, я́ко кри́ни благоуха́ннии, в ней процвето́сте.

Препобеди́вша посто́м стра́сти плотски́я, муче́ния стезю́ му́жественне прошли́ есте́ и в Небе́сных селе́ниих водвори́лися есте́, богоблаже́нныя.

Боже́ственную благода́ть прии́мша, преподобному́ченицы А́нно и Матро́но, и страх сме́ртный препобеди́вша, любо́вь к Бо́гу да́же до сме́рти сохрани́ли есте́.

Богоро́дичен: Богома́ти Пречи́стая, Госпо́дь от Тебе́ неизрече́нно плоть прия́т, сего́ ра́ди жен естество́, иногда́ под кля́твою бы́вшее, ны́не возвели́чися.

Песнь 5

Ирмо́с: У́тренююще, вопие́м Ти:/ Го́споди, спаси́ ны,/ Ты бо еси́ Бог наш,// ра́зве Тебе́ ино́го, не ве́мы.

От ю́ности Сладча́йшему Жениху́ Христу́ обручи́вшася, моли́твою к Нему́ го́речь страда́ния услажда́ли есте́, и нас научи́те и́мя Христо́во умо́м и се́рдцем при́сно призы́вати.

Егда́ враг ро́да челове́ча воздви́же во Оте́честве на́шем гоне́ние лю́тое от безбо́жник, тогда́ вы, святы́я страстоте́рпицы, яви́вша му́жество необори́мое, ору́жием Креста́ Госпо́дня побе́ду восприя́ли есте́.

Всю наде́жду на Го́спода возложи́вша, си́лою Ду́ха Свята́го врага́ низложи́ли есте́, в не́мощи бо ва́шей си́ла Бо́жия соверши́ся. И ны́не моли́те за ны, да не прико́снется нас зло́ба грехо́вная.

Богоро́дичен: Тебе́, Богороди́тельнице, предстоя́т честны́я жены́, до́блественне Бо́гу порабо́тавшия и кресто́м муче́ния врага́ низложи́вшия.

Песнь 6

Ирмо́с: Ри́зу мне пода́ждь све́тлу,/ одея́йся све́том, я́ко ри́зою,// Многоми́лостиве, Христе́ Бо́же наш.

Оби́тели и слу́жбы церко́вныя лиши́вшася, сердца́ своя́ хра́мы Бо́га Жива́го соде́лали есте́ и, благода́тию Бо́жиею укрепля́емы, при́сно хвалу́ Го́споду воспева́ли есте́.

Ева́нгелия испове́дницы и Правосла́вия ревни́тельницы, неве́сты чи́стыя Христу́ Бо́гу и украше́ние земли́ на́шея яви́стеся, страстоте́рпицы сла́вныя.

Пучи́ну кро́вных страда́ний проше́дша, святы́я преподобному́ченицы А́нно и Матро́но, Го́спода не отверго́стеся, оба́че, изгна́ния и бе́дствия му́жественне претерпева́юща, непобежде́ны пребы́сте.

Богоро́дичен: Жены́, посто́м и страда́нием Го́споду угоди́вшия, егда́ благоче́стие поноше́нию предаде́ся в стране́ на́шей, ны́не непреста́нно мо́лятся Сы́ну Твоему́, Пречи́стая, да утверди́тся Це́рковь Ру́сская.

Конда́к, глас 4:

Я́ко кри́ни багрянови́днии,/ посреде́ те́рний безбо́жия/ в земне́м оте́честве ва́шем процвели́ есте́,/ преподобному́ченицы А́нно и Матро́но честны́я,/ по́двиги воздержа́ния страда́нием украси́вша,/ востекли́ есте́ к Небе́сному Жениху́ Христу́,// И́же увенча́ вы красото́ю сла́вы нетле́нныя.

И́кос:

Ка́ко воспое́м вы, Це́ркве Ру́сския и оби́тели Алекси́евския похвалу́, достоблаже́нныя преподобному́ченицы А́нно и Матро́но, от ю́ности жите́йская попече́ния отри́нувшия и благу́ю ча́сть и еди́ное на потре́бу избра́вшия, преподо́бие зако́нным муче́нием запечатле́вшия и сего́ ра́ди сподо́бльшияся храни́ти и испо́лнити сло́во Христа́ Бо́га на́шего, И́же увенча́ вы красото́ю сла́вы нетле́нныя.

Песнь 7

Ирмо́с: О́троцы евре́йстии в пещи́/ попра́ша пла́мень дерзнове́нно/ и на ро́су огнь преложи́ша, вопию́ще:// благослове́н еси́, Го́споди Бо́же, во ве́ки.

Го́рькое изгна́ние в край се́верный претерпе́ли есте́, преподо́бныя А́нно и Матро́но, на вся́ком ме́сте и на вся́кий час хвалу́ Бо́гу возсыла́юща.

Ра́дуйся, кра́ю Архангелогоро́дский в после́дняя ле́та мно́гия му́ченики и испове́дники прие́мый, ти́и бо, изгна́ние претерпева́юще, по́двиги свои́ми, я́ко со́лнце, в тебе́ просия́ша, те́плыми моли́твами и слеза́ми покая́ния умягча́юще твое́ суровство́.

Все упова́ние на Го́спода возложи́ли есте́, святы́я преподобному́ченицы А́нно и Матро́но, всеце́ло в ру́це Его́ себе́ предаю́ща, и в страда́ниих сре́тивша Христа́, в истка́нную от вы́шния благода́ти оде́жду облеко́стеся.

Богоро́дичен: Я́ко Бо́га ро́ждшую пло́тию, Пречи́стая, нра́вом благоче́стным чтим Тя непреста́нно, вку́пе с честны́ми жена́ми, посто́м просия́вшими и страда́ньми свои́ми врага́ низложи́вшими.

Песнь 8

Ирмо́с: Седмери́цею пещь/ халде́йский мучи́тель/ богочести́вым неи́стовно разжже́,/ си́лою же лу́чшею спасе́ны сия́ ви́дев,/ Творцу́ и Изба́вителю вопия́ше:/ о́троцы, благослови́те,/ свяще́нницы, воспо́йте,// лю́дие, превозноси́те во вся ве́ки.

Во дни гоне́ния безбо́жнаго, я́ко фимиа́м благово́нный, принесо́сте Го́споду моли́твы и по́двиги ва́ша, преподобному́ченицы сла́вныя, ны́не же на ме́сте страда́ний ва́ших Безкро́вная Же́ртва Бо́гу прино́сится и торжеству́ет Це́рковь земна́я и Небе́сная.

Во тьме грехо́вней, зе́млю на́шу пости́гшей, испове́данием Христа́ возсия́ли есте́, святы́я преподобному́ченицы А́нно и Матро́но, те́мже мо́лим вас, просвети́те нас све́том благода́ти Бо́жия.

Егда́ благоче́стие во Оте́честве на́шем оскуде́, тогда́ попусти́ Госпо́дь гоне́ние лю́тое и потеко́ша ре́ки кро́ве христиа́нския. Моли́те у́бо о нас, святы́я новому́ченицы, да пребу́дем ве́рни Христу́ Спаси́телю на́шему до сконча́ния ве́ка.

Богоро́дичен: С новому́ченики и испове́дники Це́ркве Ру́сския, Пречи́стая, и все́ми святы́ми жена́ми умоли́ Еди́наго во святы́х Почива́ющаго сохрани́ти зе́млю на́шу, славосло́вящую Тя во вся ве́ки.

Песнь 9

Ирмо́с: Ужасе́ся о сем Не́бо,/ и земли́ удиви́шася концы́,/ я́ко Бог яви́ся челове́ком пло́тски/ и чре́во Твое́ бысть простра́ннейшее Небе́с./ Тем Тя, Богоро́дицу,// А́нгелов и челове́к чинонача́лия велича́ют.

В послуша́ние обле́кшася, воня́ми доброде́телей оби́тель Алекси́евскую облагоуха́ли есте́, тем воспева́ем святу́ю па́мять ва́шу, неве́сты Христо́вы прекра́сныя. Моли́те о нас Христа́ Человеколю́бца, да о́мыет ми́ром благода́ти ду́ши на́ша и услади́т я́ росо́ю любве́.

У́зы Христо́вы восприе́мша, да́же до сме́рти за Го́сподем после́довали есте́, новому́ченицы сла́вныя, гони́телей лю́тых не убоя́вшася. Моли́те у́бо Влады́ку Христа́ о спасе́нии душ на́ших.

Ча́шу страда́ний на земли́ испи́вша, ра́дость ве́лию на Небесе́х прия́ли есте́, иде́же ны́не ликовству́ете в невече́рнем дни Ца́рствия Бо́жия.

Богоро́дичен: Тебе́, Всепе́тую Влады́чицу, я́ко Всецари́цу, Христу́ Царю́ предстоя́щую, вку́пе с преподобному́ченицами А́нною и Матро́ною досто́йно велича́ем.

Свети́лен:

Светле́ется днесь Це́рковь Ру́сская по́двиги ва́шими, святы́я новому́ченицы, и сла́вит Христа́, Со́лнце Пра́вды, от Де́вы Возсия́вшаго. Мы же со умиле́нием вопие́м: моли́твами преподобному́чениц А́нны и Матро́ны просвети́ ны, Го́споди, во тьме грехо́вней су́щия.

Сла́ва, и ны́не, Богоро́дичен:

Не преста́й, Де́во Богоро́дице, моли́ти о нас Сы́на Твоего́, Человеколю́бца Бо́га на́шего, на Тя бо наде́жду возлага́ем и Твои́м предста́тельством избавля́емся от бед, и страсте́й, и прегреше́ний, и боле́зней.

На хвали́тех стихи́ры, глас 8.

Подо́бен: О, пресла́внаго чудесе́:

О, пресла́внаго чудесе́!/ В после́дняя времена́ возсиява́ют му́ченицы/ и мрак пре́лести отгоня́ют/ и нече́стие низлага́ют,/ ве́ра же христиа́нская утвержда́ется/ и ве́рнии ра́дости исполня́ются,/ пра́здник же новоявле́нным составля́ют,/ вопию́ще Христу́ Бо́гу:// Ты еси́ му́чеников похвала́ и побе́да.

О, пресла́внаго чудесе́!/ Сестры́ единокро́вныя по пло́ти су́ща,/ сестры́ духо́вныя пребы́ша/ и, во еди́ну оби́тель и́ноческую водвори́вшася,/ единомы́сленне Го́споду послужи́ша/ и за Христа́ кровь ку́пно пролия́ша./ Те́мже и нас науча́ют/ в любви́ и единомы́слии пребыва́ти// и Го́спода всем се́рдцем прославля́ти.

О, пресла́внаго чудесе́!/ Жены́ немощны́я су́ща,/ кре́пость му́жескую явля́ют/ и, щи́том ве́ры и кресто́м вооружи́вшася,/ сопроти́вным си́лам непобеди́мы быва́ют/ и де́монская ополче́ния побежда́ют./ Ны́не же, я́ко боже́ственнии во́и,/ со А́нгелы на Небесе́х лику́ют,// и ве́рныя моли́твами свои́ми заступа́ют.

О, пресла́внаго чудесе́!/ Страстоте́рпицы сла́вныя А́нна и Матро́на,/ я́ко вдови́ца две лепте́,/ все житие́ свое́ в сокро́вищницу Це́ркве Ру́сския вверго́ша,/ воздержа́ние и страда́ние,/ моли́тву и чистоту́ душе́вную/ в дар Христу́ прине́сша./ Ны́не же, я́ко му́дрыя де́вы,// в черто́зе Небе́снем пребыва́ют.

Сла́ва, глас то́йже:

Прииди́те, мучениколю́бцы,/ прииди́те, соста́вим лик,/ торжеству́юще и Бо́га прославля́юще/ в пра́здник преподобному́чениц А́нны и Матро́ны,/ сия́ бо ско́рби не уклони́шася,/ ниже́ темни́цы убоя́шася,/ гла́дом и хла́дом изможда́емыя/ и многови́дными му́ками умерщвля́емыя,/ я́ко а́гницы незло́бивыя, смерть прия́ша./ И ны́не в ра́дости святы́х// мо́лят Триеди́наго Бо́га о земне́м оте́честве свое́м.

И ны́не, Богоро́дичен, глас 8.

Подо́бен: О, пресла́внаго чудесе́:

О, пресла́внаго чудесе́!/ Небесе́ и земли́ Цари́ца,/ от святы́х сро́дников на́ших умоля́емая,/ до ны́не зе́млю Ру́сскую покрыва́ет/ и ли́ка Своего́ изображе́нии ми́лостивно обогаща́ет./ О Влады́чице Держа́вная!/ Не преста́ни и на бу́дущее вре́мя/ во утвержде́ние на Руси́ Правосла́вия// ми́лости и чудеса́ излива́ти до ве́ка. Ами́нь.

НА ЛИТУРГИ́И

Блаже́нна от кано́на, песнь 3-я и 6-я. Проки́мен, глас 4: Ди́вен Бог во святы́х Свои́х,// Бог Изра́илев. Стих: В це́рквах благослови́те Бо́га, Го́спода от исто́чник Изра́илевых. Апо́стол к Кори́нфяном, зача́ло 181. Аллилу́ия, глас 4: Воззва́ша пра́веднии, и Госпо́дь услы́ша их, и от всех скорбе́й их изба́ви их. Стих: Мно́ги ско́рби пра́ведным, и от всех их изба́вит я́ Госпо́дь. Ева́нгелие от Луки́, зача́ло 33. Прича́стен: Ра́дуйтеся, пра́веднии, о Го́споде, пра́вым подоба́ет похвала́.

Моли́тва

О всехва́льныя преподобному́ченицы А́нно и Матро́но, кро́ткия Христо́вы а́гницы, оби́тели Алекси́евския цве́ти благоуха́ннии! Сестры́ единокро́вныя по пло́ти су́ща, сестры́ духо́вныя бы́сте, во еди́ну же оби́тель и́ноческую прите́кша, любо́вию Христу́ после́довасте и, благо́е и́го заповедей Его́ терпели́во подъе́мша, я́звы же Его́ преподо́бне нося́ща, во дни гоне́ний на Це́рковь Ру́сскую му́жественне во испове́дании правосла́вныя ве́ры пребы́сте и, житие́ мона́шеское по́двигом му́ченичества увенча́вша, в черто́г Небе́снаго Жениха́ водвори́стеся.

Те́мже мо́лим вас, му́ченицы сла́вныя: испроси́те у Всеще́драго Бо́га Це́ркви на́шей в ми́ре и единомы́слии пребыва́ти, земно́му Оте́честву ва́шему во благоде́нствии сохрани́тися; жена́м, по́двиг и́ночества восприи́мшим, в доброде́телех мона́шеских до́бре подвиза́тися.

Моли́теся о святе́й оби́тели Алекси́евстей и о всех с ве́рою и любо́вию к вам притека́ющих. Научи́те ны, святы́я преподобному́ченицы, во смире́нии и любви́ неле́ностно Го́споду служи́ти, ду́хом горя́ще, в моли́тве пребыва́ти и за вся Творца́ благодари́ти. Испроси́те нам вре́мя на покая́ние и тве́рдость во испове́дании правосла́вныя ве́ры, да моли́твами ва́шими сподо́бимся прославля́ти и́мя Пресвяты́я Тро́ицы, О́тца, и Сы́на, и Свята́го Ду́ха, во ве́ки веко́в. Ами́нь.

*Утверждена Священным Синодом*

*Русской Православной Церкви*

*26.12.2019 (журнал № 163).*